དེ་སྔོན་བཀག་སྡོམ་ཆེ་བའི་དུས་སུ་ཕུལ་བྱུང་ཐང་གའི་འབྲི་རྩལ་སློབ་སྦྱོང་དང་དཔྱད་གཞིར་འཛིན་པའི་གོ་སྐབས་མེད།འགྲིམ་འགྲུལ་སྟབས་བདེ་དང་དྲ་བ་འཕེལ་རྒྱས་ཆེ་བའི་དེང་གི་དུས་སུ་ཕུལ་བྱུང་ཐང་ག་དེ་དག་ལྟ་བར་ཧ་ཅང་སྟབས་བདེ་པོ་ཡོད་པས་ཐང་གའི་རྒྱུན་འཛིན་པ་དང་ལྷག་དོན་དུ་ན་གཞོན་ལྷ་རིས་པ་ཚོར་ཕན་པ་ཧ་ཅང་ཆེན་པོ་ཡོདཅེས་བོད་རང་སྐྱོང་ལྗོངས་མངོན་མིན་རིག་གནས་ཤུལ་བཞག་སྲུང་སྐྱོབ་ལྟེ་གནས་ཀྱི་ཀྲུའུ་རེན་གཞོན་པ་ངག་དབང་བསྟན་འཛིན་གྱིས་བཤད།ཁོང་གིས་ཉེ་བའི་ལོ་ཤས་རིང་ཐོན་པའི་ན་གཞོན་ལྷ་རིས་པ་དེ་དག་གིས་བློ་ཁོག་ཆེན་པོས་གསར་གཏོད་དང་།གཞན་གྱི་ལེགས་ཆ་བསྡུ་ལེན།ལུགས་མི་འདྲ་བ་དང་ཐ་ན་རྒྱལ་ཁབ་ཕྱི་ནང་གི་གཞི་རྒྱུ་བསྡུ་ལེན་བཅས་བྱས་ནས་ཐང་ག་རྒྱུན་འཛིན་བྱེད་རིང་གསར་གཏོད་འཕེལ་རྒྱས་གཏོང་བར་གསོན་ཤུགས་གསར་པ་སྣོན་བཞིན་ཡོད་ཅེས་བཤད།